KBANK ปรับขึ้นดอกเบี้ยเงินกู้-ฝาก มีผลพรุ่งนี้!
ธนาคารกสิกรไทย มุ่งมั่นดูแลลูกค้ารายย่อย ปรับดอกเบี้ยเงินฝากสูงสุด 0.40% และปรับขึ้นดอกเบี้ยเงินกู้รายย่อยเพียง 0.13%
ธนาคารกสิกรไทย มุ่งมั่นดูแลลูกค้ารายย่อย ปรับดอกเบี้ยเงินฝากสูงสุด 0.40% และปรับขึ้นดอกเบี้ยเงินกู้รายย่อยเพียง 0.13%
7 ธ.ค. 2565

นายกฤษณ์ จิตต์แจ้ง กรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ตามที่คณะกรรมการนโยบายการเงิน (กนง.) ปรับขึ้นอัตราดอกเบี้ยนโยบายครั้งที่ 3 ของปี 2565 อีก 0.25% มาอยู่ที่ระดับ 1.25% เพื่อรักษาเสถียรภาพของเศรษฐกิจในระยะยาว ธนาคารกสิกรไทยพร้อมส่งผ่านการขึ้นอัตราดอกเบี้ยดังกล่าว และพร้อมแบ่งเบาภาระลูกค้ารายย่อยและผู้ประกอบการรายเล็กที่ยังคงเผชิญกับความท้าทายจากปัจจัยรอบด้าน ด้วยการปรับขึ้นอัตราดอกเบี้ยเงินกู้อย่างรอบคอบและระมัดระวัง โดยปรับเพิ่มดอกเบี้ยลูกค้ารายใหญ่ MLR และ MOR 0.25% ขณะที่ปรับเพิ่มดอกเบี้ยเงินกู้ลูกค้ารายย่อย MRR เพียง 0.13% นอกจากนี้ธนาคารได้มีการปรับเพิ่มอัตราดอกเบี้ยเงินฝากประจำ 0.10%-0.40% เพื่อเพิ่มกำลังซื้อ และเสริมสร้างเงินออมให้มั่นคงในภาวะที่ภาระค่าใช้จ่ายปรับตัวสูงขึ้น
สำหรับอัตราดอกเบี้ยสำหรับลูกค้ารายใหญ่ชั้นดี ประเภทเงินกู้แบบมีระยะเวลา (MLR) ปรับเพิ่ม 0.25% จาก 5.72% เป็น 5.97%
ส่วนอัตราดอกเบี้ยสำหรับลูกค้ารายใหญ่ชั้นดี ประเภทเงินเบิกเกินบัญชี (MOR) ปรับเพิ่ม 0.25% จาก 6.09% เป็น 6.34%
ขณะที่อัตราดอกเบี้ยสำหรับลูกค้ารายย่อยชั้นดี (MRR) ปรับเพิ่ม 0.13% จาก 5.97% เป็น 6.10%
ทั้งนี้ให้มีผลในวันที่ 8 ธันวาคม 2565 เป็นต้นไป